Trump lê geskiedkundige besoek af aan Noord-KoreaPres. Donald Trump ontmoet Pyongyang se Kim Jong-oen by die gedemilitariseerde sone wat die twee Koreas verdeel. [30 Junie 2019] (Foto: Xinhua/Newsis/IANS) Trump is tans op ŉ twee daagse besoek aan Suid-Korea. Hy het eers langs die militêre afbakeningslyn gestap, wat die wapenstilstand-dorp Panmunjom verdeel, ook bekend as die gesamentlike sekuriteitsgebied. Kim het toe opgedaag en Trump genader. Die twee leiers het hand geskud voordat hulle saam oor die lyn na die noordelike kant gestap het. Hulle het eers vir foto’s poseer voordat hulle saam oor die lyn in Suid-Korea ingestap het. Trump het aan die media gesê “dit is ŉ groot eer om oor hierdie lyn te stap”. Dit was die eerste keer vir leiers van twee nasies om ŉ vergadering by Panmunjom te hou sedert die Koreaanse Oorlog in 1953 met ŉ wapenstilstand geëindig het. Kim het op sy beurt die vergadering “’n historiese oomblik” genoem en gesê deur saam oor die lyn te stap is aanduidend van sy besluit om ŉ nuwe toekoms binne te gaan in die verhouding tussen Pyongyang en Washington. Moon Jae-in, Suid-Korea se president, het later by die twee aangesluit. Die drie leiers het saam in Freedom House ingestap, ŉ gebou aan die suidelike kant. Kim en Trump het by mekaar gesit ter wille van die media en het daarna agter toe deure vergader. Na afloop van die vergadering het Trump aan die media gesê hy het ingestem om gesprekke met Kim te hervat nadat kernwapenonderhandelinge vroeër vanjaar vasgeval het ná die twee leiers se tweede ontmoeting in Hanoi, Vietnam. Kim en Trump het verlede jaar Junie in Singapoer vir die eerste keer van aangesig tot aangesig gekom. Trump het gesê die vergadering was “baie, baie goed”. Hy het bygevoeg die spanne sal oor die volgende twee tot drie weke begin werk en vergader. Die Amerikaanse kant sal verteenwoordig word deur die VSA se spesiale verteenwoordiger vir Noord-Korea, Stephen Biegun. Trump het Kim ook Washington toe genooi, maar dit was nie onmiddellik duidelik of hy dié uitnodiging aanvaar het nie. Indien hy wel die uitnodiging aanvaar, sal dit die eerste keer wees wat ŉ Noord-Koreaanse leier die VSA besoek. Trump sal later vandag vanaf Seoel terug na Washington vertrek.